Det er med stor beklagelse at Streetracing.dk endnu en gang skal være vidne til endnu en tragisk trafikulykke som involverer unge billister. Sådan skriver Henrik Hartvig-Sørensen fra Streetracing.dk i en pressemeddelelse. Baggrunden er ulykken onsdag aften, hvor en ung kvinde blev dræbt, da to jævnaldrende mænd kørte om kap i Frederikshavn. - Vi håber at TV2 Nord i deres dækning af uheldet og den efterfølgende vurdering af årsagerne, vil betænke at der faktisk findes en forening i Nordjylland som de seneste 3 år har kæmpet en utrættelig kamp for at skaffe lovlige og sikre vilkår for den gruppe af yngre billister som har benzin i blodet. I lyset af det seneste valg hvor bl.a. Justitsminister Lene Espersen har vundet stort i Nordjylland, stiller Streetracing.dk meget gerne op til en dialog omkring hvordan man med små midler og en politisk imødekommenhed kan forebygge et antal af disse tragiske ulykker. Det er et faktum at den største påvirkning og holdningsændring skal komme indefra gruppen af de unge billister selv.
Kæmper for kontrolleret race for ynge bilister med benzin i blodet